ตลท.ปล่อยตัวTDR
ตลาดหลักทรัพย์ฯ เตรียมนำ TDR เข้ามาซื้อขายปีหน้า เพิ่มทางเลือกลงทุนหุ้นต่างประเทศ เปิดทาง บล.มีรายได้เพิ่มขึ้น
12 ธ.ค. 2554

ตลาดหลักทรัพย์ฯ เตรียมนำ TDR เข้ามาซื้อขายปีหน้า เพิ่มทางเลือกลงทุนหุ้นต่างประเทศ เปิดทาง บล.มีรายได้เพิ่มขึ้น
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ฯ อยู่ระหว่างขออนุญาตสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อนำตราสารแสดงสิทธิในผลประโยชน์ที่เกิดจากหลักทรัพย์อ้างอิง (Thai Depositary Receipt : TDR) เข้ามาซื้อขายในตลาดหลักทรัพย์ฯ เพื่อช่วยให้นักลงทุนไทยสามารถลงทุนหุ้นต่างประเทศได้โดยไม่ต้องมีต้นทุนสูง และมีความสะดวก คาดว่าจะสามารถนำตราสารดังกล่าวเข้ามาซื้อขายได้ภายในปี 2555




“ปัจจุบันหากนักลงทุนไทยต้องการไปลงทุนในสหรัฐ เช่น จะซื้อหุ้น Google หรือ Yahoo ก็ต้องผ่านโบรกเกอร์ที่ให้บริการลงทุนหุ้นต่างประเทศและมีต้นทุนค่อนข้างสูง แต่หากอนุญาตโบรกเกอร์ไทยสามารถซื้อหุ้นต่างประเทศแล้วนำมาออกเป็นตราสาร TDR ขายให้กับนักลงทุนไทยจะทำให้ต้นทุนซื้อขายถูกลง และยังเป็นการเพิ่มสินค้าในตลาดให้มากขึ้นด้วย” นายจรัมพร กล่าว
ด้านนางภัทธีรา ดิลกรุ่งธีระภพ นายกสมาคมบริษัทหลักทรัพย์ กล่าวว่า การนำ TDR เข้ามาซื้อขายในตลาดเป็นการเพิ่มทางเลือกในการลงทุนและเป็นการนำสินค้าจากต่างประเทศมาให้นักลงทุนไทยซื้อขาย โดยไม่ต้องเผชิญความเสี่ยงจากอัตราแลกเปลี่ยน ขณะที่โบรกเกอร์จะมีรายได้มากขึ้นจากการนำ TDR เข้ามาขาย ส่วนอุตสาหกรรมหลักทรัพย์โดยรวมจะได้ประโยชน์จากปริมาณการทำธุรกรรมที่เพิ่มขึ้นจากการซื้อขายตราสารดังกล่าวในตลาดรอง
ส่วน TDR จะได้รับความนิยมในตลาดหลักทรัพย์ฯ หรือไม่ขึ้นอยู่กับหุ้นที่นำมาอ้างอิงว่าเป็นหุ้นที่นักลงทุนรู้จักดีและสัมผัสได้หรือไม่ รวมถึงโบรกเกอร์ให้ความรู้กับลูกค้ามากน้อยแค่ไหน หากองค์ประกอบทุกอย่างครบถ้วน เชื่อว่าตราสารดังกล่าวจะได้รับความนิยมในตลาดหุ้นไทยแน่นอน
“ยกตัวอย่างหากเรานำ TDR ของหุ้น Google เข้ามาขาย นักลงทุนก็จะทราบดีว่าบริษัททำธุรกิจอะไร เพราะใช้งานกูเกิลเป็นประจำอยู่แล้ว นักลงทุนจะรู้สึกว่าสามารถสัมผัสได้ และอาจสนใจลงทุนในตราสารดังกล่าว แต่โบรกเกอร์ก็ต้องให้ความรู้ด้วย ทั้งเรื่องผลประกอบการ การประเมินมูลค่าพื้นฐาน และการเทียบเคียงกับหุ้นแม่ที่ซื้อขายในตลาดต่างประเทศ” นางภัทธีรา กล่าว
นายสุรศักดิ์ บุณยะชัย ผู้ช่วยกรรมการผู้จัดการ สายพัฒนาธุรกิจและตราสารทุน บริษัทหลักทรัพย์คันทรี่ กรุ๊ป กล่าวว่า TDR น่าจะได้รับความนิยมในตลาดหุ้นไทย เพราะเปิดโอกาสให้นักลงทุนที่มีเงินน้อยสามารถลงทุนหุ้นพื้นฐานดีและเป็นที่รู้จักในระดับโลก หรือสามารถลงทุนในหุ้นบางอุตสาหกรรมที่ไม่มีในประเทศไทยได้ รวมทั้งยังเป็นการทดลองหรือเรียนรู้การลงทุนหุ้นต่างประเทศ เพื่อเตรียมความพร้อมออกไปลงทุนด้วยตัวเองเมื่อตลาดทุนเปิดเสรีเต็มรูปแบบ